من دانیشاندا، دانیشیغیمین بیر سیرا اؤزللیکلری ائشیدنلهره چاتدیریلیر. سسین اوجالیغی، سؤزلرین نئجه چیخماسی، جومله قورولوشو، ال-اوزومون ترپهنیشلری، سؤز داغارجیغی، دونیا گؤروشو، او گونکو فیزیولوژیک دوروم، پسیکولوژیک دوروم، توپلومسال دوروم، ایش دورومو، ساواد دورومو و بیر چوخ باشقا اؤزللیکلر بیر دانیشیقدا یئرلهشیر. هر بیر اؤزللیک فرقلی زامانلاردا چوخ بلیرگن اولور. بیر سیرا اؤزللیکلر زامان سورهسینده ایچهریلهشیب، دهییشیلمز اولور. دهییشیمی دویولمایان واقتا دک اؤزونو ساخلاییر.
بیز دئدیکده یوخاریدا سایدیغیم اؤزللیکلر بوتون یؤنلرده سینرژی تاپیر. بئلهکی هر بیر بیزی اولوشدوران بیزده، اولوملو اولومسوز سینرژیلر اورتایا چیخیر. باشلانقیجدا بیر بالا فرقلیک اولسا، گئتدیکجه آرالار چوخالیر. هردن آرالار، بیر یئره ییغیشا بیلمهیهجک قدر چوخالیر. بیزلر دوشمن سیزلره چئوریلیر.
سیزین بیز قدر اؤزللییی واردیر. سیزلرین چئشیتلییی، بیزلردن داها چوخ اولور. سیز بیر عاییلهنین اوشاقلاری بؤیویوب، اوغلان-قیز آییریمیندان باشلانیر. اونا گؤره بیر چوخ سیزلر، بیزلر گئنیشلندیکده بیزلرین ایچینده یئرلهشیر. داها دوغروسو بیز سیزلردن اولوشور. بیر چوخ بیزلر ده، زامان سورهسینده سیزلهره چئوریلیر.
من، سن، بیز، سیزی دئدیکده بیر وارلیغی اولوشدوران چئشیتلیلیکلرینی گؤرستمک دیر. بونلاری هر کس بیلدیـیینی بیلیرم. بو؛ کیملیکلریمیزی گؤزدن کئچیریب اینجهلهمهیه بیر باشلانیش دیر.
azb_Arab azb_Arab azb_Arab azb_Arab